钦定古今图书集成/明伦汇编/官常典/第498卷 > 耶律学古
## 钦定古今图书集成/明伦汇编/官常典/第498卷 > 耶律学古

按《辽史》本传：“学古，字乙辛，隐于越洼之庶孙。颖悟好
学，工译鞮及诗。保宁中，补御盏郎君。乾亨元年，宋既
下河东，乘胜侵燕，学古受诏往援。始至京，宋败耶律
奚底、萧讨古等，势益张，围城三周，穴地而进，城中民
怀二心，学古以计安反侧，随宜备御，昼夜不少懈。适
有敌三百馀人夜登城，学古战却之。会援军至，围遂”
解。学古开门列阵，四面鸣鼓，居民大呼，声震天地，旋
有《高梁》之捷。以功遥授保静军节度使，为南京马步
军都指挥使。二年，伐宋，乞将汉军，从之，改彰国军节
度使。时南境未静，民思休息，学古禁寇掠以安之。会
宋将潘美率兵分道来侵，学古以军少，虚张旗帜，杂
丁黄为疑兵。是夜，适独虎峪举烽火，遣人侦视，见敌
俘掠村野，击之，悉获所掠物，擒其将领。自是学古与
潘美各守边约，无相侵轶，民获安业，以功为惕隐卒。
弟《乌不吕》。